Boelie vermoor glo leerling oor kosŉ Kaapstadse tiener verskyn vandag in die hof nadat hy vroeër die week ŉ medeskolier doodgesteek het omdat dié glo nie sy middagete aan hom wou oorhandig nie. Aphelele Noqqala (14) is Dinsdag met ŉ skerp voorwerp in die nek gesteek by die ingang van die Isilimela Comprehensive-skool in Langa, berig die Daily Voice. Die slagoffer se ma, Nomthetho (49), sê haar seun het gekla dat daar boelies by die skool is. “Ek weet nie wie my seun aangeval het nie, maar ek weet hy het gesê dat daar kinders is wat tydens pouses hulle kos wil afneem en dat hy een van die kinders is wat weier om sy kos op te gee,” het sy gesê. Kapt. Frederick van Wyk, ŉ polisiewoordvoerder, het aan die koerant gesê die verdagte wat in hegtenis geneem is, is ŉ 15-jarige leerling van dieselfde skool. – Sapa